D-dag vir PanayiotouJayde Panayiotou en haar man Christopher. Foto: Facebook Christopher Panayiotou, wat daarvan beskuldig word dat hy sy vrou Jayde se moord gereël en beplan het, sal Vrydag sy lot hoor in sy aansoek om borgtog. Landdros Abigail Beaton het Donderdag in die hof in Port Elizabeth gesê sy sal haar uitspraak hersien in die aansoek. Sy het aan die staat en verdediging gesê sy sal alle antwoorde in ag moet neem wat Donderdag aan haar voorgehou is. Sy sal om 10:00 haar uitspraak lewer. Sy het gesê sy sal binne die volgende week die redes vir haar uitspraak gee. Die staat en verdediging het vroeër stry gekry in die hof oor die motief vir Jayde se moord. Staatsadvokaat Marius Stander hou vol die staat het ŉ duidelike motief vir die 29-jarige se moord. Panayiotou (28) word daarvan beskuldig dat hy die moord op die onderwyseres in April gereël het. Volgens Terry Price, vir Panayiotou, “suig die staat die motief uit hul duim”. Stander het vroeër aangevoer Panayiotou was onder finansiële druk om sy vrou en minnares gelukkig te hou. Volgens hom was egskeiding nie ŉ opsie nie, aangesien Panayiotou se familie hom in só geval sou onterf. Hy is ŉ paar dae ná Luthando Siyoli, ŉ uitsmyter by Panayiotou se nagklub se inhegtenisneming, aangekeer. ŉ Derde verdagte, Sizwezakhe Vumazonke, is ook later in hegtenis geneem. Al drie mans staan tereg op aanklag van moord, ontvoering, roof met verswarende omstandighede en sameswering om moord te pleeg. Volg die Jayde Panayiotou-saak op Maroela Media.